CELEX: 32018D1583
Language: sk
Date: 2018-10-18 00:00:00
Title: Vykonávacie rozhodnutie Komisie (EÚ) 2018/1583 z 18. októbra 2018, ktorým sa menia prílohy I a II k rozhodnutiu 2006/766/ES, pokiaľ ide o dovoz lastúrnikov a produktov rybolovu z Peru a Mjanmarska určených na ľudskú spotrebu [oznámené pod číslom C(2018) 6778] (Text s významom pre EHP)

22.10.2018   
               
               
                  SK
               
               
                  Úradný vestník Európskej únie
               
               
                  L 263/71
               
            
         VYKONÁVACIE ROZHODNUTIE KOMISIE (EÚ) 2018/1583
         z 18. októbra 2018,
         ktorým sa menia prílohy I a II k rozhodnutiu 2006/766/ES, pokiaľ ide o dovoz lastúrnikov a produktov rybolovu z Peru a Mjanmarska určených na ľudskú spotrebu
         
            
               [oznámené pod číslom C(2018) 6778]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 854/2004 z 29. apríla 2004, ktorým sa ustanovujú osobitné predpisy na organizáciu úradných kontrol produktov živočíšneho pôvodu určených na ľudskú spotrebu (1), a najmä na jeho článok 11 ods. 1,
         keďže:
         
                     (1)
                  
                  
                     V nariadení (ES) č. 854/2004 sa stanovuje, že produkty živočíšneho pôvodu sa smú dovážať len z tretej krajiny alebo jej časti, ktorá je uvedená v zozname vypracovanom v súlade s uvedeným nariadením.
                  
               
                     (2)
                  
                  
                     V nariadení (ES) č. 854/2004 sa takisto stanovuje, že pri tvorbe a aktualizácii takýchto zoznamov treba brať zreteľ na kontroly Únie v tretích krajinách a záruky poskytované príslušnými orgánmi tretích krajín, pokiaľ ide o dodržiavanie potravinového a krmivového práva Únie a predpisov o zdraví zvierat, ako sa uvádza v nariadení Európskeho parlamentu a Rady (ES) č. 882/2004 (2), a najmä v článku 48 ods. 3
                  
               
                     (3)
                  
                  
                     V rozhodnutí Komisie 2006/766/ES (3) sa uvádzajú tie tretie krajiny, ktoré spĺňajú kritériá uvedené v nariadení (ES) č. 854/2004, a sú preto schopné zaručiť, že uvedené produkty spĺňajú hygienické podmienky stanovené v právnych predpisoch Únie na ochranu zdravia spotrebiteľov, a môžu sa teda vyvážať do Únie. V súlade s tým sa v prílohe I k uvedenému rozhodnutiu stanovuje zoznam tretích krajín, z ktorých je povolený dovoz lastúrnikov, ostnatokožcov, plášťovcov a morských ulitníkov určených na ľudskú spotrebu, zatiaľ čo v prílohe II k uvedenému rozhodnutiu sa stanovuje zoznam tretích krajín a území, z ktorých je povolený dovoz produktov rybolovu určených na ľudskú spotrebu okrem produktov, na ktoré sa vzťahuje príloha I. V zoznamoch stanovených v prílohách I a II k rozhodnutiu 2006/766/ES sa uvádzajú aj obmedzenia týkajúce sa takéhoto dovozu z určitých tretích krajín.
                  
               
                     (4)
                  
                  
                     Peru je zahrnuté v zozname v prílohe I k rozhodnutiu 2006/766/ES s poznámkou, že do Únie sa z tejto tretej krajiny smú dovážať „len mrazené alebo spracované lastúrniky, ostnatokožce, plášťovce a morské ulitníky“. Avšak po výskyte ohniska hepatitídy typu A v súvislosti s konzumáciou lastúrnikov dovezených z Peru a kontaminovaných týmto vírusom Komisia prijala rozhodnutie 2008/866/ES (4), ktorým sa dovoz týchto produktov z Peru pozastavuje.
                  
               
                     (5)
                  
                  
                     Príslušný peruánsky orgán bol požiadaný, aby poskytol dostatočné záruky v záujme odstránenia zistených nedostatkov v súvislosti so systémom monitorovania na detekciu vírusu v prípade živých lastúrnikoch. Obdobie uplatňovania rozhodnutia 2008/866/ES bolo viackrát predlžené a uplynie 30. novembra 2018.
                  
               
                     (6)
                  
                  
                     Posledný audit, ktorý Únia v Peru vykonala a ktorý bol zameraný na vyhodnotenie zavedeného systému kontrol, ktorým sa riadi produkcia lastúrnikov určených na vývoz do Únie, sa uskutočnil od 25. septembra do 5. októbra 2017. Podľa záverov tohto auditu a záruk poskytnutých peruánskymi orgánmi jediné lastúrniky, kde sa dá predpokladať, že peruánske orgány môžu poskytnúť dostatočné záruky na dodržiavanie dovozných požiadaviek EÚ, sú vypitvané hrebeňovkovité pochádzajúce z akvakultúrneho chovu. Preto by sa povolenie dovozu lastúrnikov z tejto tretej krajiny malo obmedziť na vypitvané hrebeňovkovité pochádzajúce z akvakultúrneho chovu. Toto obmedzenie by teda malo byť zahrnuté v položke týkajúcej sa Peru v zozname v prílohe I k rozhodnutiu 2006/766/ES.
                  
               
                     (7)
                  
                  
                     Mjanmarsko je zahrnuté v zozname v prílohe II k rozhodnutiu 2006/766/ES s poznámkou, že do Únie sa z tejto tretej krajiny smú dovážať „iba voľne žijúce ulovené mrazené produkty rybolovu“.
                  
               
                     (8)
                  
                  
                     Mjanmarský príslušný orgán požiadal Komisiu o stiahnutie tohto obmedzenia z aktuálneho zoznamu a o povolenie dovozu produktov akvakultúry a rybolovu do Únie. V novembri 2016 a v marci 2018 sa uskutočnili dve kontroly Únie s cieľom vyhodnotiť, či systém úradných kontrol zavedený mjanmarskými orgánmi môže zaručiť súlad podmienok produkcie produktov akvakultúry a rybolovu v Mjanmarsku, ktoré sú určené na vývoz do Únie, s požiadavkami stanovenými v právnych predpisoch Únie, a najmä so zdravotnými osvedčeniami obsiahnutými vo vzore zdravotného certifikátu, ktorý sa stanovuje v dodatku IV k prílohe VI k nariadeniu Komisie (ES) č. 2074/2005 (5).
                  
               
                     (9)
                  
                  
                     Vzhľadom na priaznivý výsledok týchto kontrol, zaradenie Mjanmarska do prílohy k rozhodnutiu Komisie 2011/163/EÚ (6) a vzhľadom na záruky poskytnuté príslušnými orgánmi Mjanmarska by sa dovoz produktov rybolovu určených na ľudskú spotrebu vrátane produktov akvakultúry mal povoliť bez akýchkoľvek obmedzení.
                  
               
                     (10)
                  
                  
                     Rozhodnutie 2006/766/ES by sa preto malo zodpovedajúcim spôsobom zmeniť.
                  
               
                     (11)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
                  
               PRIJALA TOTO ROZHODNUTIE:
         
            Článok 1
            Rozhodnutie 2006/766/ES sa mení takto:
            
                        a)
                     
                     
                        V prílohe I sa položka týkajúca sa Peru nahrádza takto:
                        
                                    „PE
                                 
                                 
                                    PERU
                                 
                                 
                                    Len vypitvané Pectinidae (hrebeňovkovité) pochádzajúce z akvakultúrneho chovu“
                                 
                              
                  
                        b)
                     
                     
                        V prílohe II sa položka týkajúca sa Mjanmarska nahrádza takto:
                        
                                    „MM
                                 
                                 
                                    MJANMARSKO“
                                 
                                 
                                     
                                 
                              
                  
         
            Článok 2
            Toto rozhodnutie nadobúda účinnosť 1. decembra 2018.
         
         
            Článok 3
            Toto rozhodnutie je určené členským štátom.
         
         
            V Bruseli 18. októbra 2018
            
               
                  Za Komisiu
               
               Vytenis ANDRIUKAITIS
               
                  člen Komisie
               
            
         
         
            (1)  Ú. v. EÚ L 139, 30.4.2004, s. 206.
         
            (2)  Nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (Ú. v. EÚ L 165, 30.4.2004, s. 1).
         
            (3)  Rozhodnutie Komisie 2006/766/ES zo 6. novembra 2006, ktorým sa ustanovuje zoznam tretích krajín a území, z ktorých je povolený dovoz lastúrnikov, ostnatokožcov, plášťovcov, morských ulitníkov a produktov rybolovu (Ú. v. EÚ L 320, 18.11.2006, s. 53).
         
            (4)  Rozhodnutie Komisie 2008/866/ES z 12. novembra 2008 o núdzových opatreniach, ktorými sa pozastavuje dovoz určitých lastúrnikov určených na ľudskú spotrebu z Peru (Ú. v. EÚ L 307, 18.11.2008, s. 9).
         
            (5)  Nariadenie Komisie (ES) č. 2074/2005 z 5. decembra 2005, ktorým sa ustanovujú vykonávacie opatrenia pre určité produkty podľa nariadenia Európskeho parlamentu a Rady (ES) č. 853/2004 a na organizáciu úradných kontrol podľa nariadení Európskeho parlamentu a Rady (ES) č. 854/2004 a (ES) č. 882/2004, ktorým sa stanovuje výnimka z nariadenia Európskeho parlamentu a Rady (ES) č. 852/2004 a ktorým sa menia a dopĺňajú nariadenia Európskeho parlamentu a Rady (ES) č. 853/2004 a (ES) č. 854/2004 (Ú. v. EÚ L 338, 22.12.2005, s. 27).
         
            (6)  Rozhodnutie Komisie 2011/163/EÚ zo 16. marca 2011 o schválení plánov, ktoré tretie krajiny predložili v súlade s článkom 29 smernice Rady 96/23/ES (Ú. v. EÚ L 70, 17.3.2011, s. 40).